Chimkentda yosh kelin-kuyov dabdabali to‘y o‘rniga yetimlarni mehmon qildi (foto)

Chimkentdagi yosh kelin-kuyovlardan biri restoranda dabdabali to‘y marosimini uyushtirish o‘rniga shahardagi mehribonlik uylaridan birida yetim bolalar uchun dasturxon yozdi. Noodatiy to‘y marosimidan olingan fotosuratlar ijtimoiy tarmoqlarda paydo bo‘ldi, deya xabar bermoqda Tengrinews.

Ijtimoiy tarmoqlarning aksariyat foydalanuvchilari yoshlarning bu harakatini olqishladi. Ular kelin-kuyovni “yilning eng yaxshi juftligi”, ularning nikoh marosimini esa “yil to‘yi” deb atadi.

“Umid qilamanki, bu yangi an’analarning boshlanishi. Hozir hashamatli to‘y mashinalari qatori bilan hech kimni hayron qoldira olmaysan”, — deb yozdi foydalanuvchilardan biri. “Qani endi hamma shunday qilsa edi, vaholanki, bizning hozirgi dabdabali to‘ylarimiz uchun kredit olib, so‘ng yarim umring uni to‘lash bilan ketadi”, — deydi boshqa foydalanuvchi.